钦定古今图书集成/理学汇编/经籍典/第111卷 > 汉
## 钦定古今图书集成/理学汇编/经籍典/第111卷 > 汉

### 文帝 年诏晁错从伏生受尚书始得二十九篇按史记汉书文帝本纪俱不载按史记晁错传孝文帝时天下无治尚书者独闻济南伏生故秦博士

治《尚书》，年九十馀，老不可征，乃诏太常使人往受之。
太常遣错受《尚书》伏生所。

按《汉书儒林传》：“伏生者，济南人也，故为秦博士。孝文
帝时，求能治《尚书》者。天下亡，有闻伏生治之，欲召。时
伏生年九十馀，老不能行，于是乃诏太常使掌故晁
错往受之。秦时禁书，伏生壁藏之。其后大兵起，流亡
难定，伏生求其书，亡数十篇，独得二十九篇，即以教
于齐鲁之间。齐学者由此颇能言《尚书》。山东大师无”
不涉《尚书》，以教伏生，教济南张生及欧阳生。张生为
博士，而伏生孙以治《尚书》征，弗能明定。是后鲁周霸雒阳，贾嘉颇能言《尚书》云。

〈注〉张晏曰：“名胜《伏生碑》云也。”师古曰：“卫宏定《古文尚书序》云：‘伏生老，不能正言，言不可晓也。使其女传言教，错齐人语，多与颍川异。错所不知者凡十二三，略以其意属读而已’。”

按《刘歆传》，歆移太常博士书曰：“孝文皇帝始使掌故
朝错从伏生受《尚书》。《尚书》初出于屋壁，朽折散绝，今
其书见在，时师传读而已。”

### 武帝建元五年春置尚书欧阳博士

按《史记武帝本纪》，不载。按《汉书武帝本纪》：建元五
年春始置《五经》博士。按《儒林传赞》：“自武帝立《五经》
博士，初书惟有欧阳礼。至孝宣世复立《大小夏侯尚
书》，平帝时又立《古文尚书》。所以网罗遗失，兼而存之。
建元　年，张汤请博士弟子治《尚书》。”

按《汉书武帝本纪》，不载。按《张汤传》：“是时上方向文
学，汤决大狱，欲傅古义，乃请博士弟子治《尚书春秋》，
补廷尉史。”〈按此条未详何年必在立尚书博士之后故见于此〉
建元　年，以孔安国孔延年为“《尚书》博士。”

按《汉书武帝本纪》，不载。按《孔光传》，“孔光字子夏，孔
子十四世之孙也。孔子生伯鱼鲤，鲤生子思伋，伋生
子上帛，帛生子家求，求生子真箕，箕生子高穿，穿生
顺，顺为魏相。顺生鲋，鲋为陈涉博士，死陈下。鲋弟子
襄为孝惠博士、长沙太傅。襄生忠，忠生武及安国，武
生延年，延年生霸，字次儒。霸生光焉。”安国、延年皆以
治“《尚书》为武帝博士。”

建元　年，兒宽见上语经学，上说从《宽问尚书》一篇，
按《汉书武帝本纪》不载。按《兒宽传》：宽治《尚书》，事欧
阳生，以郡国选诣博士受业。孔安国举侍御史。见上
语经学，上说之，《从问尚书》一篇，擢为中大夫。按《儒
林传》：欧阳生事：“伏生授倪宽，宽有俊才，初见武帝语
经学，上曰：‘吾姑以《尚书》为朴，学弗好，及闻宽说可观，
乃从《宽问》’”一篇。

### 天汉 年孔安国得古文尚书献之

按《汉书武帝本纪》，不载。按《艺文志》：“武帝末，鲁共王
坏孔子宅，欲以广其宫，而得《古文尚书》及《礼记》《论语》
《孝经》凡数十篇，皆古字也。共王往入其宅，闻鼓琴瑟
钟磬之音，于是惧，乃止不坏。”孔安国者，孔子后也。悉
得其书以考二十九篇，得多十六篇。安国献之，遭巫
蛊事，未列于学官。

〈注〉师古曰：“壁中书多以考见行世，二十九篇之外，更得十六篇。”

按《鲁恭王传》，“鲁恭王馀，孝景前二年立为淮阳王，三
年徙王。鲁王好治宫室，坏孔子旧宅以广其宫，闻钟
磬琴瑟之音，遂不敢复坏，于其壁中得古文经传。”
按《刘歆传》，“歆移博士书曰：‘汉兴已七八十年矣，离于
全经固已远矣。及鲁共王坏孔子宅，欲以为宫，而得
古文于坏壁之中，逸《礼》有三十九，《书》十六篇。天汉之
末’”，孔安国献之，遭巫蛊仓卒之难，未及施行。〈按恭王传经传

得于景帝前三年，而《艺文志》又称武帝末，《刘歆传》又称“天汉末” 者，殆景帝时恭王始得之，武帝时安国始献之耳。并存以俟考。

按孔安国《尚书序》：“鲁共王好治宫室，坏孔子旧宅以
广其居，于壁中得先人所藏古文虞、夏、商、周之书及
传，《论语》《孝经》，皆科斗文字。王又升孔子堂，闻金石丝
竹之音，乃不坏宅，悉以书还孔氏。科斗书废已久，时
人无能知者。以所闻伏生之书，考论文义，定其可知
者，为隶古定。”〈用隶字作古文以定之〉更以《竹简》：〈竹长一尺一寸杀青书之谓之
竹简〉写之，增多伏生二十五篇。伏生又以《舜典》合于《尧
典》，《益稷》合于《皋陶谟》，《盘庚》三篇合为一，《康王之诰》合
于《顾命》，复出此篇并序，凡五十九篇，为四十六卷。其
馀错乱摩灭，弗可复知，悉上送官，藏之书府。

### 太始 年诏孔安国作古文尚书传

按《汉书武帝本纪》，不载。按孔安国《尚书序》：“承诏为
五十九篇作传。于是遂研精覃思，博考经籍，采摭群
言，以立训传。约文申义，敷畅厥旨。”《书序》序所以为作
者之意，各冠其篇首，定五十八篇既毕，会国有巫蛊
事，经籍道息，用不复以闻。〈按天汉之末安国得古文尚书献之而巫蛊事则在

征和二年，故知“承诏作传” ，必天汉以后，征和以前之事。

### 昭帝始元五年六月诏以尚书未明令举贤良文学高第

按：《汉书昭帝本纪》：“始元五年六月诏曰：‘朕以渺躬，获
保宗庙，战战栗栗，夙兴夜寐，修古帝王之事，通保傅，
传《孝经》《论语》《尚书》，未云有明。其令三辅太常举贤良
各二人，郡国文学高第各一人’。”

### 昭帝元平元年以孔霸为尚书博士

按《汉书昭帝本纪》，不载。按《孔光传》：“霸字次儒，霸生
光。霸亦治尚书事太傅夏侯胜，昭帝末年为博士。”

### 宣帝本始元年河内女子得泰誓一篇献之

按《汉书宣帝本纪》，不载。按陆德明《释文》：“汉宣帝本
始中，河内女子得《泰誓》一篇，献之，与伏生所诵合三
十篇，汉世行之。”然《泰誓》年月不与《序》相应，又不与《左
传》《国语》《孟子》众书所引《泰誓》同。马、郑、王肃诸儒皆疑之。

按：《玉海》，“宣帝元年，河内女子有坏老人屋，得古文《泰
誓》三篇。”

本始四年，诏夏侯胜撰《尚书说》。

按《汉书宣帝本纪》，不载。按《夏侯胜传》，“宣帝即位四
年，迁太子太傅，受诏撰《尚书》《论语说》，赐黄金百斤。”

### 甘露三年春三月己丑诏立大小夏侯尚书及穀梁春秋博士

按《汉书宣帝本纪》：“甘露三年春三月己丑，诏诸儒讲
《五经》同异。太子太傅萧望之等平奏其议，上亲称制
临决焉。乃立梁丘《易》、大、小夏侯《尚书》《穀梁春秋》博士。”

按：《刘歆传》，歆移太常博士书往者博士书有欧阳。

《春秋公羊》，《易》则施、孟，然孝宣皇帝犹复广立《穀梁春
秋》，《梁丘易》，大小夏侯《尚书》，义虽相反，犹并置之。何则？
与其过而废之也，宁过而立之。

### 元帝初元 年欧阳地馀及孔霸俱以尚书授帝

按《汉书元帝本纪》，不载。按陆德明《释文》：“欧阳氏世
传业，至曾孙高，作《尚书章句》，为欧阳氏学。高孙地馀，
以书授元帝。　鲁国孔霸，字次儒，孔子十三世孙，为
博士，以书授元帝，官至大中大夫、关内侯。”

初元二年，博士郑宽中以《尚书》授皇太子。

按《汉书元帝本纪》：“夏四月丁巳，立皇太子。”按《张禹
传》：“初元中立皇太子，博士郑宽中以尚书授太子。”

### 成帝河平三年刘向校中秘尚书以中古文校欧阳大小夏侯三家复著洪范五行传论奏之

按《汉书成帝本纪》，“河平三年秋八月乙卯，光禄大夫
刘向校中秘书。”按《艺文志》：刘向以中古文校欧阳、
大小夏侯三家经文。《酒诰》脱简一，《召诰》脱简二，率简
二十五字者，脱亦二十五字；简二十二字者，脱亦二
十二字。文字异者七百有馀，脱字数十。按《刘向传》：
“成帝即位，上方精于诗书，观古文，诏向领校中五经
秘书。”向见《尚书洪范》，箕子为武王陈五行阴阳休咎
之应，向乃集合上古以来，历春秋六国至秦、汉符瑞
灾异之记，推迹行事，连传祸福，著其占验，比类相从，
各有条目，凡十一篇，号曰《洪范五行传论》，奏之。
成帝　　　年，求能为《古文尚书》者，征张霸。

按《汉书成帝本纪》，不载。按《孔安国传》，世所传百两
篇者，出东莱张霸，分析合二十九篇，以为数十，又采
《左氏传》书叙为作首尾，凡百二篇，篇或数简，文意浅
陋。成帝时求其古文者，霸以能为百两，征以中书，校
之，非是。

〈注〉师古曰：“以霸私增分析，故与中书之文不同也。”《中书》，天子所藏之书也。

成帝年，郑宽中等入说《尚书》于金华殿。

按《汉书成帝本纪》，不载。按《册府元龟》，“成帝时，班伯
少受《诗》于师丹。大将军王凤荐伯宜劝学，召见宴昵
殿，容貌甚丽，诵说有法，拜为中常侍。帝方乡学，郑宽
中、张禹朝夕入说《尚书》《论语》于金华殿，诏伯受焉。既
通大义，又讲异同于许商数年，金华之业续出。”

### 哀帝 年刘歆请立古文尚书于学官诏与博士讲论其义

按《汉书哀帝本纪》，不载。按《刘歆传》，“歆亲近，欲建立
《左氏春秋》及《毛诗》《逸礼》《古文尚书》，皆列于学官。哀帝
令歆与五经博士讲论其义。”

### 平帝元始 年立古文尚书博士以苏竟为讲尚书祭酒

按《汉书平帝本纪》，不载。按《儒林传赞》：“自武帝立五
经博士，开弟子员，设科射策，劝以官禄，讫于元始，百
有馀年，传业者浸盛，支叶蕃滋，一经说至百馀万言，
大师众至千馀人，盖禄利之路然也。初书唯有欧阳，
至孝宣世复立《大小夏侯尚书》，平帝时又立《古文尚
书》，所以网罗遗失，兼而存之。”

按《后汉书苏竟传》：“苏竟，字伯况，扶风平陵人也。平帝
世，竟以明《易》为博士讲书祭酒。”

〈注〉王莽置《六经》祭酒，秩上卿，每经各一人竟为讲《尚书》祭酒。